kardosdrur/scandi-wiki huggingface dataset:
Blockbuster

Blockbuster er en amerikansk betegnelse for en økonomisk succesrig spillefilm. Oprindelig stammer udtrykket fra teaterjargon, beskrivende et særligt succesrigt skuespil, men i dag anvendes udtrykket især af filmindustrien.

Det er ikke et egentligt fagudtryk, men generelt siges grænsen for, hvornår en film er en blockbuster eller ej, at gå ved en indtægt på 100 millioner amerikanske dollars fra billetsalg.

Film
Skadegås

Skadegås () er en ret speciel australsk andefugl. Den er den eneste art i slægten Anseranas som er den eneste slægt i familien Anseranatidae.

Andefugle
Fugle fra Australien
Interpolation

Interpolation er at danne flere værdier end forhåndenværende, mellem to kendte yderpunkter.
Interpolation anvendes ofte i matematik og måleteknik til at skabe et mere sammenhængende datasæt end det forhåndenværende.

Eksempelvis: Givet talrækken 2, 4, 6, 8, 10. Hvordan kan denne talrække styrkes med ekstra værdier. F.eks. sådan her: 3, 5, 7, 9. Den sidste talrække er fundet ved lineær interpolation mellem de første værdier, og betegner hver især midtvejspunkterne mellem de bestående talpar.

Da man ved interpolation arbejder inden for et kendt dataområde, vil metoden være mere præcis end den beslægtede ekstrapolation, hvor man skaber ekstra værdier uden for de kendte yderpunkter.

Eksterne henvisninger
Dekupørsav

Dekupørsav (1. led fra fr. decouper, af- (eller fra-)skære) er en sav til finer.

Den består af et bord på et stativ og en meget tynd løvsavklinge placeret, så den kan bevæges lodret op og ned. De ældste dekupørsave var foddrevne og foroven forsynet med en bue enten som en flitsbue eller en lang fjedrende bjælke fastgjort i loftet. I dag er de maskindrevne. Den kaldes marketterisav, marquetterisav eller kontursav. Intarsia som marketteri og dekupørarbejder bruges i finere snedkerarbejder og indlagte møbler som André-Charles Boulles.

Laurits Jensen kalder den i Billedskærerbogen (1986) en bøjlesav.

Kilder/Eksterne henvisninger 

 Jensen, Laurits: Billedskærerbogen, 1986, ISBN 
 http://www.intarsia-wood.dk/ 
 http://www.baskholm.dk/haandbog/haandbog.html 

Savende værktøj
Peter Ramus

Peter (Petrus) Ramus (Pierre de la Ramée) (født 1515, død 26. august 1572) var en fransk logiker, filosof, matematiker og pædagog.

Efter ham er ramisme opkaldt.

Kilder 
 Olaf Carlsen, Realistiske strømninger i den højere Skoles Undervisning, 2 bind, Levin & Munksgaards Forlag, 1930-1931.

Eksterne henvisninger 
 

Matematikere fra Frankrig
Filosoffer fra Frankrig
Franskmænd i 1500-tallet
26. juli-bevægelsen

26. juli-bevægelsen () var en revolutionær organisation ledet af Fidel Castro, der i 1959 styrtede Fulgencio Batista-regimet på Cuba. Navnet stammer fra angrebet på Moncada-kasernen, en militærbase i Santiago, der foregik den 26. juli 1953. Organisationen blev omorganiseret i Mexico i 1955 og bestod da af 82 eksilrevolutionære med blandt andre Fidels bror Raúl Castro og argentineren Che Guevara.

26. juli-bevægelsen blev i 1965 lagt sammen med El Directorio Revolucionario og Partido Socialista Popular (Cuba), der derefter blev til Cubas kommunistiske parti.

Referencer 

Cubas historie
Politiske bevægelser
Chili Turèll

Chili Turèll (hedder egentlig Turell, men kalder sig Turèll) – døbt Inge Margrethe Svendsen – (født 13. november 1947 i Hjørring) er en dansk skuespiller, lydbogsindlæser og forfatter.

Chili Turèll er vokset op i Esbjerg og Viby. Hun har taget russisk-sproglig studentereksamen fra Århus Katedralskole. I 1968-69 var hun ved Jomfru Ane Teatret i Aalborg, og i perioden 1969-72 blev hun uddannet som skuespiller på teaterskolen ved Aarhus Teater. I 1978 flyttede hun sammen med forfatteren Dan Turèll og de fik i 1979 datteren Lotus Maria Chili. Parret giftede sig i 1982.

Ud over Jomfru Ane Teatret og Aarhus Teater har hun været ansat ved Det Kongelige Teater, Aveny Teatret, Café Teatret, Mercur Teater og ved London Toast Theatre i perioden 1969-88. Hun har endvidere optrådt i sin egenproducerede kabaret, Parfumeret Sild.

I 1991-1996 spillede hun hovedrollen i DR TV serien Landsbyen sammen med bl.a. Niels Skousen og Søren Østergaard.

I 2002-06 uddannede Turèll sig i medicinsk Qi Gong, som hun nu er instruktør i.

Kunstnernavnet Chili Turèll er ifølge Peder Bundgaards Dan Turèll-biografi Superdan dannet af husbondens efternavn og datterens mellemnavn.

I 2017 stillede Chili Turèll op til kommunalvalget for Alternativet i Frederiksberg Kommune.

Hædersbevisninger 
 1999 Frederiksborg Amts Teaterpris

Film 
 Bejleren - en jysk røverhistorie (1975)
 Affæren i Mølleby (1976)
 Den dobbelte mand (1976)
 Oviri (1986)

TV 
 Landsbyen (1991-1996)

Bøger 
 Dagbog til min datter (1982) 
 I livets strøm (2007)

Lydbog/CD 
 Daode jing & de 6 lydløse lyde (2007)  (Chili Turèll er hovedoplæser og udfører desuden de seks lydløse lyde – også kaldet de seks helende lyde. Øvrige medvirkende: Lotus Turèll, Jørgen Buhl, Torben Buhl, Hugo Hørlych Karlsen).

Kilder og henvisninger

Eksterne links 
 Chili Turèlls hjemmeside 
 
 Chili Turèll på Litteraturpriser.dk

Skuespillere fra Danmark
Lydbogsindlæsere
Personer fra Hjørring
Kap-provinsen

Kap-provinsen var tidligere en provins i Sydafrika, som omfattede den gamle Kap-koloni, hvor Kapstaden var hovedstad.

Provinsen blev oprettet i 1910 da den sydafrikanske union blev grundlagt og omfattede den oprindelige Kap-koloni og andre regioner, blandt andet Engelsk Bechuanaland (må ikke forveksles med Bechuanaland Protektoratet) som er det nuværende Botswana, Griqualand øst (området omkring byen Kokstad) og Griqualand vest (området omkring byen Kimberley).

Landet, som nu kaldes Sydafrika, omfatter i dag kun fire provinser, Transvaal, Sydafrikanske Republik, Natal (Natalia) og Orange Fristaten.

Sydafrikas geografi
Sydafrikas historie
Britiske kolonier i Nordamerika i 1700-tallet

Grundlæggelsesår som engelsk eller britisk koloni i parentes:

 Newfoundland (1627) første mislykkede forsøg i 1610.
 Dominion of Virginia, oprindeligt Virginia Company fra 1606, koloni 1624.
 Bermuda, første bosættelse i 1609, er stadig et britisk oversøisk territorium.
 Province of New Hampshire (1623)
 Province of Massachusetts Bay, (1629)
 Connecticut Colony (1633)
 Province of Maryland (1634)
 Colony of Rhode Island and Providence Plantations (1636)
 Province of New York, (erobret fra Nederlandene i 1664)
 Province of New Jersey, (erobret fra Nederlandene i 1664), delt i West Jersey og East Jersey 1674-1702)
 Rupert's Land, et Hudson's Bay Company territorium (1670)
 Province of Pennsylvania (1681) grundlagt som engelsk koloni selvom de første kolonister var hollændere og svenskere.
 Delaware Colony (1704), udskilt fra Pennsylvania
 Carolina (1586 & 1670), delt i Province of North Carolina og Province of South Carolina i 1710.
 Nova Scotia, (1713), oprindeligt forsøgt koloniseret af Skotland i 1629.
 Province of Georgia (1670), formelt koloni fra 1732
 Quebec, (erobret fra Frankrig i 1763)
 East Florida and West Florida, overtaget fra Spanien i 1763 som kompensation for tilbageleveringen af Cuba, Florida blev leveret tilbage til Spanien i 1779.
 Prince Edward Island, udskilt fra Nova Scotia i 1769
 New Brunswick, udskilt fra Nova Scotia i 1784
 Ontario, udskilt fra Nova Scotia i 1791 som Upper Canada

Koloniseringen af Amerika
Nordamerikas historie
Nordamerika i 1700-tallet, Britiske kolonier i
Henning Kure

Henning Kure (født 11. december 1953 i Hoptrup) er en dansk tegneserieskaber, forfatter, redaktør og mytolog. Arbejdede som forlagsredaktør for Interpresse i 1974-1988, hvor han fik stor betydning for udviklingen af tegneseriemediet i Danmark. Var fra 1995-2009 manuskriptredaktør på Egmonts produktion af serier til Disney's Anders And og Jumbobøgerne, hvortil han også selv har leveret manuskripter.

Initiativtager og en af hovedkræfterne bag Valhalla-tegneserien, som han både har arbejdet på som redaktør og forfatter. Fra syvende bind som hovedforfatter. Kure var også med til at omsætte serien til den animerede biograffilm, Valhalla, fra 1986.

Kures børnebog TroldeHistorien udkom også som billedbog i samarbejde med Rune T. Kidde og tegneren af Valhalla-serien, Peter Madsen. TV-serien Trolderi er baseret på univers og figurer fra TroldeHistorien.

Kure arbejder også som story-doctor for flere danske forfattere, heriblandt Jussi Adler-Olsen.

Som mytolog og autodidakt norrøn filolog har Kure forsket i og udviklet flere nytolkninger af den nordiske mytologi, som bl.a. er beskrevet i videnskabelige artikler og i bogen I begyndelsen var skriget.

Bibliografi 
Tegneserier
 Valhalla serien - 15 bind (redaktør og medforfatter), 1979-2009, samlet i Valhalla - den samlede saga 1-5, 2010
 Skjoldunge Saga - 1 bind (redaktør og medforfatter), 1983

Film (manuskript)
 Valhalla - animeret biograffilm, 1986 (medforfatter)
 Trolderi - animeret TV-serie, 26 afsnit (medforfatter og manuskriptredaktør), 2000

Bøger
 TroldeHistorien, 1989 (børnebog)
 Troldehistorien - fortalt i rim og billeder (forfatter), 2010 (billedbog)

Fagbøger
 I begyndelsen var skriget: Vikingetidens myter om skabelsen, 2010

Fagartikler om nordisk mytologi
 "Emblas ask", 2002
 "In the beginning was the scream", 2003
 "Hanging in the world tree", 2006
 "Drinking from Odin’s Pledge", 2006
 "Geden, hjorten og Læráðr. Eller hvordan man befrier nordisk mytologi fra Snorris Edda". 2009
 "Wading Heavy Currents", 2010

Referencer

Eksterne referencer 
 Biografi på ComicWiki
 

Tegneserieforfattere fra Danmark
Børnebogsforfattere fra Danmark
Manuskriptforfattere fra Danmark
Faglitterære forfattere fra Danmark
Modtagere af Orla-prisen
Valhalla
Kirsten Carlsen

Kirsten Carlsen, flere personer med dette navn:
 Kirsten Carlsen (forfatter)
 Kirsten Carlsen (motion) – motionsguru fra 1970'erne, skribent for hjerteforeningens motionsklub.
Låsesmed

En låsesmed arbejder med låse og nøgler og har smedenavnet, da det i begyndelsen var grovsmede, der udviklede de tidlige låse.

Låsesmedhåndværket begyndte som den videnskab og den kunst,det var at fremstille og bryde låse. I dag kaldes personer, der arbejder inden for salg og service med nøgler, for låsesmede. Selv om arbejdet med at lave kopier af nøgler til biler og huse stadig er en vigtig del, er de fleste låsesmede primært beskæftiget med at sælge og installere tyverisikringer til private og firmaer. Langt de fleste låsesmede i Danmark er medlemmer af Dansk Låsesmedeforening og af DS Håndværk & Industri.

Håndværk
Stillingsbetegnelser
Låse
Monokromatisk lys

Monokromatisk lys (gr. μονο- mono- "én" og χρῶμα khrōma "farve") er lys, der alene har én bølgelængde, og dermed også blot én farve. Et eksempel kan være lys, der udsendes fra en laser. I modsætning hertil består lys normalt af en blanding af stråler med mange forskellige bølgelængder.

Lys
Elektromagnetisk spektrum
Søgaderne

Søgaderne er en fællesbetegnelse for Øster Søgade, Nørre Søgade og Vester Søgade i København.

Søgaderne strækker sig fra Lille Triangel langs indersiden af Søerne til Gammel Kongevej. Øster Søgade går fra Lille Triangel langs med Sortedams Sø til Søtorvet, Nørre Søgade går fra Søtorvet langs med Peblingesøen til Gyldenløvesgade, og Vester Søgade går fra Gyldenløvesgade langs med Sankt Jørgens Sø til Gammel Kongevej.

Historie 
Søgaderne ligger på det tidligere glacis udenfor Københavns volde, der blev opgivet i 1850'erne og efterfølgende fjernet. Øster Søgade og Nørre Søgade blev anlagt i sidste halvdel af 1800-tallet og fik begge deres navne i 1873. Vester Søgade kom først til i forbindelse med at Sankt Jørgens Sø blev opgivet som vandreservoir. Gaden blev navngivet omkring 1917. Brugen af Øster, Nørre og Vester i navnene er ment som paralleller til henholdsvis Øster, Nørre og Vester Farimagsgade og Øster, Nørre og Vester Voldgade.

Søgadernes arkitektur afspejler den tid, hvor de blev anlagt. Ved Dronning Louises Bro ses Søtorvet, tegnet af arkitekterne Ferdinand Jensen og Vilhelm Petersen i 1873-75, i fransk chateaustil. I den nordlige del af Sortedams Sø langs Øster Søgade ligger byggeforeningshusene, der er kendt som Kartoffelrækkerne. Vester Søgade domineres af Vestersøhus, opført af Kay Fisker og C.F. Møller 1935-39. Bygningen blev fredet i 1994.

I 1960erne var der planer om at anlægge den sekssporede motorvej Søringen langs med Søgaderne som en del af en forbindelse mellem Nordsjælland og et nyt moderne cityområde på Vesterbro. Planerne blev imidlertid opgivet.

Noter 

Gader i København
Indre By (København)
Vesterbro
Østerbro
Kolbs læringscyklus

Kolbs Læringscyklus (også kendt som Kolbs læringscirkel) er en metode til at forstå de processer, der ligger til grund for læring. Amerikaneren David A. Kolb har inddelt denne process i fire faser: erfaring, eftertænksomhed, begrebsdannelse og eksperiment. 

Læringscirklen er et element i Kolbs generelle teoridannelse vedrørende læring: Erfaringsbaserede læringssystemer (Experience Based Learning Systems).

Inspiration
I udviklingen af læringscirkelen er Kolb blevet inspireret af dem han selv kalder ”de fremmeste intellektuelle stamfædre til teori om erfaringslæring”  Det er den amerikanske filosof og pædagog John Dewey, den tysk-amerikanske gestaltpsykolog Kurt Lewin og den schweiziske biolog og erkendelsesteoretiker Jean Piaget. Kolb finder at alle tre har fokus på erfaringslære som en proces med fire faser og udvikler derved læringscirklen.

De fire faser
 Erfaring: Man opstiller sit forsøg, mens man erfarer og iagttager hvad der sker. Man får derigennem en konkret oplevelse.
 Eftertænksomhed: Når man har fået sine erfaringer, kan man begynde at reflektere over sine observationer og finde ud af hvad der skete og hvorfor. Man forsøger at forstå, hvad der skete så præcist som muligt. 
 Begrebsdannelse: I tredje fase, den begrebsdannende fase, forsøger man at skabe en teori på baggrund af ens konkrete erfaringer. 
 Eksperiment: Når man har gennemgået de tre forrige faser, er man ifølge Kolb klar til at opstille sit eget forsøg, hvorefter læringscirklen starter forfra i en cyklus.

Kolb mener, at man må gennemgå hvert enkelt af disse fire stadier for at kunne komme til det næste. Denne idé ses illustreret i figur 1.

Eksternt link
 Experience Based Learning Systems  (engelsk).

Kilder 

 Illeris, K. (2006): "David Kolbs teori om læringsstile, P.  Andersen (red.): Læringens og tænkningens stil – en antologi om stilteorier. Billesøe og Baltzer forlagene, kap. 5

Pædagogik
Socialfobi

Socialfobi eller social angst er angsten for at være i selskab med andre personer. Det anslås, at mellem 5 % og 7 % af befolkningen lider af denne fobi.

Angsten opleves som et psykisk og fysisk ubehag, der opstår i forbindelse med, eller adskillige dage op til, en given social begivenhed; herunder præsentationer på arbejdspladsen, indkøb i supermarkedet, fællesspisning, stævnemøder, jobsamtaler osv. I disse situationer vil angsten typisk manifestere sig fysisk enten i form af kvalme, rødmen, svimmelhed, mundtørhed, stammen m.m. Personen vil i forbindelse med kvalme opleve en stærkt forstærket angst for at kaste op og dermed gøre sig til grin overfor omgivelserne. Deciderede panikanfald kan også opstå. I den forbindelse kan ens kropssprog udsende en række signaler, der indikerer, at man ikke er glad for situationen, hvilket kan pådrage yderligere opmærksomhed, der så blot vil forstærke angsten.

På længere sigt vil socialfobikeren udvikle undgåelsesadfærd, en adfærd hvor personen på forhånd undgår, eller direkte udebliver, fra angstfremkaldende situationer. Dette kan i sidste forstærke fobien, fordi personen afskærer sig selv fra de oplevelser, der kan afkræfte de urealistisk negative katastrofetanker personen har, om hvad der kan ske. På sigt kan undgåelsesadfærden føre til social isolation samt et karrierevalg, der tilgodeser angsten og ikke personens interesser og evner.

Depression kan også opstå i forbindelse med socialangst, fordi personen mister kontrol over sit liv samt isolerer sig. Alkohol ses også brugt i selvmedicineringsøjemed.

Typisk starter fobien sin udvikling i teenageårene og kan i sine værste former være direkte hæmmende for at få en uddannelse eller et job.

Kilder 

Fobier
Estadio Nacional de Chile

Estadio Nacional de Chile (Chiles nationalstadion) er et stadion i Chiles hovedstad Santiago. Det er landets største stadion med plads til 76.600 personer og Chiles nationalstadion. Estadio Nacional de Chile stod færdig 3. december 1938. Arkitekturen er inspireret af det olympiske stadion i Berlin.

Historie 
Det bruges mest til fodboldkampe og var et af de stadions, der blev brugt ved VM i fodbold 1962 til åbningskampen, kvartfinalen, semifinalen, kampen om tredjepladsen og finalen. Det var stedet, hvor Chiles landshold fik sin vigtigste sejr nogensinde, nemlig 1-0 sejren over Jugoslavien i kampen om tredjepladsen den 16. juni 1962.

Under kuppet mod Salvador Allendes regering 11. september 1973 blev Estadio Nacional de Chile brugt af militæret som koncentrationslejr. I tiden efter kuppet blev 40.000 fanger tilbageholdt her, hvoraf mindst 5.000 mennesker blev henrettet, heriblandt den kendte musiker Victor Jara. Græsplænen blev brugt til fængsel, mens omklædningsrum og andre rum blev brugt til torturcentre.

I dag bruges Estadio Nacional som hjemmebane for både Chiles landshold og førstedivisionsklubben Universidad de Chile. Det bruges også til andre store begivenheder såsom politiske møder og velgørenhedsarrangementer.

Eksterne henvisninger 

 Stadium Guide Article 

Bygninger, konstruktioner og anlæg i Chile
Santiago de Chile
Sport i Chile
Etableret i 1938
Ådring

Ådring (eller åring) er kunsten at imitere træets struktur på andre overflader, eller at male f.eks. møbler så de fremstår som var de lavet af en anden træsort.

At ådre var især udbredt i det 19. århundrede hvor ædle træsorter (eks. mahogni-familien) var så dyre at man oftest valgte at efterligne dem.

Den tilsvarende kunst at efterligne stenoverflader kaldes marmorering.

Håndværksudtryk
Fort Duquesne

Fort Duquesne er et fort i USA, der blev etableret af franske kolonitropper i 1754, hvor floderne Allegheny og Monogahela løber sammen og bliver til Ohiofloden. Stedet er i dag centrum for byen Pittsburgh i staten Pennsylvania.
 
Dette knudepunkt var længe blevet anset af både de franske og de britiske kolonimagter som et strategisk vigtigt sted, hvorfra Ohiodalen kunne kontrolleres. Derfor ønskede både franskmænd og briter at styrke kontrollen over området. I 1740’erne begyndte britiske nybyggere at oprette handelsstationer for at handle med områdets oprindelige indbyggere. I begyndelsen af 1750’erne påbegyndte franskmændene en række af forter fra Eriesøen til Allegheny-floden.

Guvernøren i Virginia, Robert Dinwiddie, anså dette som en trussel mod Ohiokompagniets krav på Ohiodalen, som han selv havde andel i. I efteråret 1753 sendte han en ung George Washington til Fort Le Boeuf for både at skaffe efterretninger og at lægge pres på franskmændene for at få dem til at forlade området. De afviste dog de krav, Washington fremlagde på vegne af Dinwiddle. Washington vendte tilbage til Virginia, men han returnerede i februar for selv at få bygget et fort. Mens Washington var i Pennsylvania ankom en større fransk styrke, som tvang briterne bort, og de påbegyndte derefter selv et fort, opkaldt efter Marquis Duquesne, generalguvernøren for Ny Frankrig.

Washington, der var vendt tilbage til området, beordrede hastigt et fort opført, som han kaldte Fort Necessity. De franske tropper angreb briternes fort, og efter en dags kamp tilbød franskmændene Washington, at han kunne overgive sig og få fri afmarch. Den 4. juli 1754 måtte han kapitulere for første og eneste gang i sit liv. Endnu var der ikke erklæret krig mellem Storbritannien og Frankrig, og derfor kunne briterne overgive sig på relativt lempelige vilkår, men konflikten i grænseområdet mellem de franske og britiske kolonier blev hurtigt en del af en langt større krig, nemlig Syvårskrigen.
Franskmændene holdt Fort Duquesne fire år endnu. Et angreb på fortet i september 1758, under James Grants kommando, blev slået tilbage med store tab, men den 25. november måtte fortet overgive sig til general John Forbes. Franskmændene ødelagde fortet inden deres overgivelse, og det blev senere genopbygget af briterne og omdøbt til Fort Pitt.

Fortet lå, hvor Allegheny og Monongahela-floderne mødes og sammen danner Ohiofloden. Stedet er i dag en park ved navn Point State Park i centrum af Pittsburg, og fortets omrids er markeret i parken med sten.

Referencer 

Pennsylvanias historie
Syvårskrigen (1756-1763)
Fæstningsanlæg i USA
Pittsburgh
Vejleå Kirke

Vejleå Kirke ligger i Ishøj Sogn i Ishøj Kommune.

Kirken er tegnet af Wohlert Arkitekter og opført 1996-97. Den blev indviet søndag den 30. november 1997.

Kirken er udsmykket med seks store glasmosaikker/malerier, udført af Peter Brandes.

Billeder

Eksterne kilder og henvisninger 

 Vejleå Kirke  hos nordenskirker.dk
 Vejleå Kirke hos KortTilKirken.dk

Kirker i Ishøj Kommune
Kirker i Helsingør Stift
Kirker i Københavns Amt
Boboll

Boboll, eller på finsk pesäpallo, er en finsk variant af baseball. Spillet spilles hovedsageligt i Finland, men også i andre lande, især blandt eksilfinner.

Sporten er Finlands nationalsport.

Historie 

Lauri Pihkala introducerede boboll i Finland i 1920'erne, da han havde været i USA og studeret baseball og fandt at spillet i en videreudviklet form kunne være en sport for den finske befolkning. Bobollen blev skabt, og navnet kommer fra de tre "bô" (baser), som man løber mellem.

Eksterne henvisninger 

Sport i Finland
Baseball
Præludium

Et præludium (latin praelūdium "forspil", af prae- "før" og lūdus "leg, spil") er et kortere musikstykke, der fungerer som forspil til noget andet. I kirken er præludiet indledning til gudstjenesten. 

I barokken fulgtes et præludium ofte af en fuga. Bach komponerede et antal Præludium-og-fuga for orgel – foruden sit Das Wohltemperierte Clavier. Siden Chopins 24 préludes, op. 28 har præludiet været frigjort af sin funktion som forspil.

Se også 
Interludium
Postludium
Musikudtryk
Italienske musikudtryk

Kirkemusik
Kompositionsformer
HMH

Håndboldklubben Maribo/Hunseby ofte forkortet til akronymet HMH er en håndboldklub, som ligger i Maribo. Klubben har hjemmebane i Maribo hallerne.

Kendte personer 
Den danske landsholdsspiller Søren Stryger har blandt andet spillet for HMH.

Håndboldklubber i Danmark
Sport i Maribo
Otto Møller Jensen

Otto Møller Jensen (født 31. juli 1940 i København, død 12. marts 1996 i Hillerød) var en dansk filmskuespiller.

Otto Møller Jensen var kendt som barneskuespiller fra Far til fire-filmene, hvor han spillede hjemmets storebror Ole. Han boede som barn på Amager og legede sammen med Rudi og Anisette Hansen, når de var på besøg hos deres tante Paula som boede i nærheden. Han debuterede i en tidlig alder på scenen hos Ping-Klubben og på og i 1950 i Nørrebro Teaters opsætning af Annie Get Your Gun, der havde Grethe Thordahl i titelrollen. Da Rudi Hansen blev valgt i rollen som Mie i den første Far til fire (1953), spurgte Alice O'Fredericks Rudis mor (Rita Kuni), om hun ikke kendte en dreng, der ville egne sig til rollen som Ole. Hun anbefalede Otto, og efter en prøvefilm på ASA fik han rollen. Da han var mørkeblond, måtte ASA lave en lys paryk til ham. Ved siden af sit filmarbejde medvirkede han i forestillinger ved Solby Scenen, og samtidig indspillede han grammofonplader med Far til fire-melodier hos pladeselskabet Tono. Han blev indkaldt til værnepligt under indspilningen af Far til fire på Bornholm (1959), men fik udsættelse, så han kunne lave filmen færdig. Udover Far til fire-filmene nåede Otto Møller Jensen også at medvirke i Fløjtespilleren (1953) og Arvingen (1954).

Han uddannede sig senere som modedesigner og bosatte sig herefter i Paris, hvor han for alvor forsøgte sig indenfor modeskaber-branchen.
En overgang havde han en modesalon i det indre København i Brolæggerstræde. Han havde derefter i en 10-årig periode en Tobakskiosk i Møntergade i København. I sine sidste leveår boede han i Hillerød og var ansat ved Post- og Telegrafvæsenets filial i Krystalgade i København.

Otto Møller Jensen døde af AIDS i 1996. Han ligger begravet på Hillerød Kirkegård i fællesgraven.

Eksterne henvisninger 
 
 

Skuespillere fra Danmark
Personer fra København